作者：无名氏
词牌/韵律：永遇乐

paragraphs: 学道修心，存神炼性，直要轻举。
补脑还精，流水不腐，户枢终不蠹。
日魂月魄，抟归炉鼎，真气自然流聚。
把心猿缚住，意马追回，迥无尘虑。
定中明有，阳龙阴火，水火透时为度。
八段奇文，千口活法，向上有一路。
吕公高尚，未离人世，有分也须相遇。
约十洲三岛，骖鸾跨鹤，大家同去。